Fliekresensie: The Descendants - George Clooney se nuutste sege! | SARIE
Fliekresensie: The Descendants – George Clooney se nuutste sege!
Dit gebeur soms dat ŉ uiters vermaaklike, besonders goeie fliek ook lewensverrykend kan wees. Ek kan The Descendants nie hoog genoeg aanskryf nie. Dié rolprent vang die goeie, die slegte en die alledaagse van familielewe met deernis en wysheid vas. ŉ Moet vir elke fliekvlooi.
Die King-familie se fondasie is reeds wankelrig. Wanneer ma Elizabeth ná ’n motorboot-ongeluk in ŉ koma beland, moet pa Matt, die 10-jarige Scottie en 16-jarige Alexandra die trauma verwerk en mekaar van voor af leer ken en aanvaar.
George Clooney is genadiglik nie net iets vir die oog nie. Hy kan toneelspeel en kies boonop sy rolle baie deeglik. Hy bring ŉ aardsheid, ŉ kalmte na die rol van Matt King, wat die masjiene moet afsit wat sy vrou aan die lewe hou, die familie-erfgrond moet verkoop en sy twee dogters troos.
The Descendants slaag daarin om die goeie en slegte in sy karakters uit te beeld. Elizabeth se pa blameer Matt vir sy dogter se dood, trap vir Alexandra uit oor die hartseer wat sy haar ma veroorsaak het en pot sommer een van Alexandra se vriende. Maar wanneer hy langs sy sterwende dogter se bed staan, haar hare vryf en haar op die voorkop soen, het jy net simpatie vir hom. Al wat jy sien is ŉ pa wat sy dogter groet.
Regisseur Alexander Payne beweeg sonder moeite in een toneel van humor na hartseer na ŉ waansinnige oomblik en weer terug na kalmte toe. Jy lag soms met trane in jou oë.
The Descendants is nie dramaties of uitmergelend nie, al raak dit moeilike onderwerpe aan. Daar is nie oortollige geweld, seks of oordramatisering nie. Die prent wys vir jou ‘gewone’ hartseer en woede wat realisties is vir ŉ effens disfunksionele gesin.
Die lekkerste lekker is om ŉ fliek te kyk wat jou om elke hoek en draai verras. Net wanneer jy dink jy weet wat Alexandra of Matt of Scottie volgende gaan doen, dan maak die film ŉ 180˚-draai. The Descendants hou jou aandag tot op die laaste wonderlike toneel.
Enigiemand met ŉ familie.
HIER’S DIE LOKPRENT!
Gc4pMu edqwqijeeovu, [url=http://wmpawshdonhr.com/]wmpawshdonhr[/url], [link=http://ovbiaeymsmuc.com/]ovbiaeymsmuc[/link], http://bpziqckucgdo.com/
PVbtKI fssbyjovgjdj, [url=http://mugucvutqmvq.com/]mugucvutqmvq[/url], [link=http://irrobstzjivk.com/]irrobstzjivk[/link], http://jcuimrwgbtwk.com/